Hallitus: Tarvis leikata. Tuota velkaa on kertynyt niin paljon, että alkaa olemaan pakko.

Kansa: Öh, en ole ihan samaa mieltä. Suomen velka on missä tahansa vertailussa oikein kestävällä pohjalla. Sitä paitsi, miksi leikkaat meiltä köyhiltä? Kaksikymmentä vuotta täällä on jemmattu rahaa rikkaimmalle kymmenykselle, koska he kuulemma kantavat kaiken riskin. Nyt kun riski ilmenee kriisinä, niin vastuu onkin kaikkien? Ei kuulosta oikein reilulta.

Hallitus: Sori, ei mahiksia. Mitään vaihtoehtoja ei ole. Velkaa on paljon.

Kansa: Vaihtoehtoja on paljonkin, kuten esimerkiksi edellä mainituilta rikkailta leikkaaminen. Tiesitkö, että Suomi verottaa pääomatuloja 5,5 miljardia euroa EU:n keskitasoa kevyemmin? Sillähän kattaa jo leikkaustarpeen.

Hallitus: Ei tuo ole hyvä vaihtoehto. Kuten sanoin, velkaa on tosi paljon. Siis niinku ihan sikana.

Kansa: Hyvä tai ei, se on parempi vaihtoehto kuin kansan kurittaminen kriisistä jota se ei aiheuttanut. Mutta hyvä on, muitakin kohteita löytyy. Esimerkiksi ympäristölle haitallisia tukia maksetaan vuosittain neljä miljardia euroa.

Hallitus: Joo, mutta siitä ei ikävä kyllä voi leikata. Kerro yksikin vaihtoehto leikkauksille!

Kansa: No mm. veronkierto maksaa Suomelle yli kymmenen miljardia vuodessa. Sitä ei tarvitsisi kitkeä kuin hieman ja tulokset olisivat valtavat. Voisimme aloittaa vaikkapa valtion ihan omista ministereistä.

Hallitus: Se olisi epämukavaa. Et ole vieläkään maininnut mitään vaihtoehtoa leikkauksille.

Kansa: Ai tämäkö ei riitä? Hyvä on, perutaan yhteisöveron alennukset viime vuosilta, vähennetään asehankintoja, lopetetaan saksalaisten pankkien tukeminen, lopetetaan valtion omaisuuden yksityistäminen, otetaan käyttöön maksimipalkkalaki, otetaan käyttöön kuuden tunnin työpäivä…

Hallitus: LAALAALAALAA! En kuule! LAALAALAA! Velkaa on paljon! Leikata pitää! Vaihtoehtoja ei ole!

Kansa: … taataan kysyntä perustulolla, otetaan lisää velkaa julkisiin investointeihin, lopetetaan taloussota Venäjän kanssa, aloitetaan perimään tuontitulleja suomalaisten kanssa kilpailevilta tuotteilta, erotaan EU:sta ja lopetetaan jäsenmaksujen maksaminen…

Hallitus: Mutta entäs ne vaihtoehdot? Ei AY-liike voi huudella puskista antamatta vaihtoehtoja!

Kansa: … ja nämä nyt vain päällimmäisenä tulivat mieleen. Joo, okei, oikeistolainen hallitus ei välttämättä ole kaiken kanssa samaa mieltä tässä, mutta on totuuden kieltämistä väittää ettei vaihtoehtoja ole. Jos ilmastoskeptikot ovat ilmastodenialisteja, niin Suomen hallitus on täynnä vaihtoehtodenialisteja.

Hallitus: Tässä nyt ei ole ymmärretty sitä, että velkaa on hirveän paljon. Jos ei leikata nyt, niin myöhemmin pitää leikata vielä enemmän. Ei tälle leikkauslistalle ole vaihtoehtoja.

Kansa: Huoh, hienoa. Puhutaanpa nyt hetki tuosta velasta. Kai hallitus nyt tajuaa, että Suomen velkataso ei ole ainoastaan täysin kestävä, vaan näistä laskuista lisäksi sivuutetaan saatavat, joita on tosi paljon velkaa enemmän. Suomen valtiolla on saatavia lähes kaksinkertaisesti velan määrä. En kutsuisi sitä ongelmaksi.

Hallitus: Haluaisin muistuttaa Suomen valtavasta velkataakasta. Leikkauksia tarvitaan, eikä niitä voi perua ellei niille mainita yhtään vaihtoehtoja…

Ja näin jatkui hallituksen ja kansan vuoropuhelu hamaan loppuun asti. Vielä tänäkin päivänä hallitus ja kansa keskustelevat, kansa antaen vaihtoehtoja, hallitus kieltäen niiden olemassaolon ja teeskennellen ettei kuullut mitään. Vain aika näyttää, huomaako kansa joskus neuvottelun epärakentavan luonteen, ja tarttuuko se puhumisen sijasta toimeen. Sen pituinen se.